કન્ઝ્યુરમ એજ્યુકેશન એન્ડ રિસર્ચ સોસાયટીનું માનવું છે કે સુપ્રીમ કોર્ટના ચૂકાદાનો પ્રતિભાવ આપવાના વ્યૂહના હિસ્સારૃપે અદાણી પાવરે તેના પાવર પ્લાન્ટ બંધ કરી દીધા છે. સુપ્રીમ કોર્ટે એપટેલના અદાણી પાવરને યુનિટદીઠ દરમાં ૫૬ પૈસાનો વધારો કરી આપવાના વચગાળાના આદેશ પર સ્ટે મૂક્યો છે. પોતાની મોનોપોલીનો લાભ ઊઠાવી અદાણી પાવરે પ્લાન્ટ બંધ કરી દેવાના લીધેલા નિર્ણય સામે સેન્ટ્રલ ઇલેક્ટ્રીસિટી રેગ્યુલેટરી કમિશન સમક્ષ લેખિત ફરિયાદ ને રજૂઆત પણ કરવામાં આવી છે. એપેલેટ ટ્રીબ્યુનલ ફોર ઇલેક્ટ્રીસિટી-એપટેલે ૨૫મી ઓગસ્ટે આપેલા ચૂકાદામાં અદાણી પાવરને યુનિટદીઠ આપવામાં આવતા ભાવમાં ૫૬ પૈસાનો વધારો કરી આપવાની મંજૂરી આપી હતી. તેઓ ઇન્ડોનેશિયાથી આયાત કરવામાં આવતા કોલસાનો ઉપયોગ કરતાં હોવાથી ગુજરાત સરકારની જે વીજ વિતરણ કંપનીઓ પાસેથી વીજળીના લેવામાં આવતા દામ માર્ચ ૨૦૧૪ ઊંચા લેવાની મંજૂરી આપવામાં આવી હતી. એપેલેટ ટ્રિબ્યુનલના આ આદેશને ગુજરાત, હરિયાણા, પંજાબ, રાજસ્થાન અને મહારાષ્ટ્રની વીજ કંપનીઓએ સુપ્રીમ કોર્ટમાં પડકાર્યો હતો. અદાણી પાવરે સપ્લાય ઘટાડયો છે ત્યારે બીજી તરફ છેલ્લા બે ત્રણ અઠવાડિયાથી વરસાદ થંભી ગયો હોવાથી ગુજરાતમાં વીજળીની માગ ૯૦૦૦ મેગાવોટથી વધીને ૧૨૦૦૦ મેગાવોટથી પણ આગળ નીકળી ગઈ હોવાથી ગુજરાત ઉર્જા વિકાસ નિગમ લિમિટેડે તેના ગેસ આધારિત પાવર પ્લાન્ટમાં બે જ દિવસમાં ઉત્પાદન વધારીને ૧૨૪૨ મેગાવોટ વીજળીનું ઉત્પાદન કરવું પડી રહ્યું છે. પરિણામે તેનો વીજ ઉત્પાદન ખર્ચ ઊંચો જઈ રહ્યો છે.